Manchester

**Manchester** on noin  asukkaan kaupunki *(city)* ja metropolihallintopiiri *(metropolitan borough)* Suur-Manchesterin metropolikreivikunnassa Luoteis-Englannissa. Koko metropolialueella, joka Manchesterin kaupungin lisäksi käsittää Boltonin, Buryn, Oldhamin, Rochdalen, Salfordin, Stockportin, Tamesiden, Traffordin ja Wiganin, asuu 2,8 miljoonaa ihmistä. Manchester tunnetaan historiallisesti maailman ensimmäisenä teollistuneena kaupunkina. Nykyisin se on taiteiden, median, korkeakoulutuksen ja talouden keskus, joka kilpailee Englannin kakkoskaupungin asemasta Birminghamin kanssa.

Manchesterin varhaisvaiheet juontuvat roomalaiseen Mamucium-nimiseen linnoitukseen, joka perustettiin noin vuonna 79 Medlock- ja Irwell-jokien risteykseen. Kaupunki kuului historiallisesti Lancashiren kreivikuntaan, mutta 1900-luvulla siihen liitettiin myös alueita Cheshirestä, kuten Wythenshawe vuonna 1931. Keskiajalla Manchester oli vielä pieni kartanotalouteen keskittyvä kylä, mutta teollisen vallankumouksen kynnyksellä sen kasvu kiihtyi huomattavasti. Tekstiiliteollisuuden nopea laajeneminen teki Manchesterista yhden varhaisista teollistuneista kaupungeista, ja se sai virallisen city-statuksen vuonna 1853. Vuonna 1894 avattu Manchesterin kanava yhdisti kaupungin Irlanninmerelle. Toisen maailmansodan jälkeinen teollisuuden hiipuminen sekä IRA:n tekemä vuoden 1996 pommi-isku johtivat myöhemmin mittavaan uudistamiseen ja investointeihin. Laajan jälleenrakennuksen jälkeen Manchester toimi vuoden 2002 Kansainyhteisön kisojen isäntänä.

Manchester tunnetaan arkkitehtuuristaan, musiikkikulttuuristaan, mediayhteyksistään sekä tieteellisistä ja teknisistä saavutuksistaan. Kaupungissa avattiin maailman ensimmäinen kaupunkien välinen matkustajarautatieasema (Liverpool Road). Manchesterin yliopistossa Ernest Rutherford halkaisi atomin, ja siellä kehitettiin myös maailman ensimmäinen ohjelmoitava tietokone vuonna 1948. Vuonna 2004 Andre Geim ja Konstantin Novoselov onnistuivat eristämään ensimmäisen grafeenin.

## Maantiede ja ilmasto
Manchester sijaitsee noin 250&nbsp;km Lontoosta luoteeseen Penniinien länsipuolisella jokien halkomalla tasankoalueella. Vaikka kaupungilla on maine sateisena paikkana, vuosittainen sademäärä jää keskimäärin 860 millimetriin. Alueen länsipuolelta tulevat merelliset ilmamassat tiivistyvät sateeksi vasta Lake Districtin ylängöllä, missä vuoden sademäärä nousee 3&nbsp;200 millimetriin.

Kaupungin korkeus on noin 40 metriä merenpinnasta. Se on rakennettu jääkauden kasaaman soran ja moreenin päälle. Soratasangon alla on kivihiiltä, ja alueella on aikaisemmin harjoitettu kaivostoimintaa. Keskusta on rakennettu Irwell-joen itäpuolelle. 1930-luvun kuntaliitoksissa siihen liitettiin alueita myös Merseyn eteläpuolelta. Salford ja Trafford kaupungin länsi- ja lounaispuolella muodostavat varsinaisen Manchesterin kanssa alueen työpaikkojen keskittymän. Lähiöt ovat levittäytyneet siitä länteen ja etelään. Idässä ja pohjoisessa on kyliä ja pieniä entisiä teollisuuskaupunkeja, jotka ovat kasvamassa yhteen.

Merseyjoki virtaa kaupungin eteläosien läpi. Manchesterin sijainti joen, hiilikenttien ja Liverpoolin satamakaupungin lähellä vaikutti sen varhaiseen teollistumiseen.

## Historia

Manchesterin alueelta on löytynyt muutamia löytöjä, jotka viittaavat pronssikautiseen asutukseen. Kelttiheimo brigantit asuttivat seutua roomalaisten tuloon saakka, jolloin kenraali Agricolan käskyllä perustettiin vuonna 79 linnoitus nimeltään Mamucium nykyisen Manchesterin paikalle. Manchesterin keskustan alue on asutettu pysyvästi tuolloin.

Roomalaiset jättivät Britteinsaaret 400-luvulla, jolloin keskus siirtyi paikallisten haltuun. Asutus oli siirtynyt Normannivalloituksen aikaan 1066 Irwell- ja Irkjokien yhdyskohtaan. Kaupunki kävi paljon kauppaa Pohjanmeren kaupunkien kanssa, ja mm. Hansaliittoon luotiin yhteydet. Flaamilaisten vaikutuksesta kaupunkiin alkoi kehittyä tekstiiliteollisuutta. Manchesteriin ilmestyi myös katedraali 1400-luvulla.

Manchesterista tuli jo keskiajalla Englannin puuvillateollisuuden keskus. Manchesterilla oli merkittävä rooli teollisessa vallankumouksessa 1800-luvun alussa. Kaupunkiin perustettiin tuolloin runsaasti tekstiili- ja raskasta teollisuutta, ja sen väkiluku kasvoi huimasti vuoden 1717 kymmenestätuhannesta asukkaasta vuoden 1851 yli kolmeensataan tuhanteen asukkaaseen. Kaupunginoikeudet Manchester sai vasta 1853. Manchesterin yliopisto perustettiin vuonna 1903.

Ensimmäinen maailmansota katkaisi Manchesterin puuvillan viennin ulkomaille, mikä merkitsi valta-aseman menettämistä maailmanmarkkinoilla. Muualla alettiin tuottaa tehokkaasti puuvillaa, usein Manchesterissa valmistetuilla koneilla. Suuri lama entisestään vähensi puuvillateollisuutta kaupungissa. Toisessa maailmansodassa kaupungin teollisuus valjastettiin sotateollisuudelle, mikä vuoksi saksalaiset pommittivat useaan otteseen kaupunkia. Suurimmat pommitukset tapahtuivat jouluna 1940, jolloin kaupunkiin pudotettiin arviolta 475 tonnia pommeja.

Vuonna 1996 IRA räjäytti suuren pommin kaupungin keskustassa. 200 ihmistä loukkaantui. Isku oli tuhoisin IRA:n Britannian puolella tekemistä iskuista. Keskustan liikehuoneistoille aiheutuneet vauriot maksoivat vakuutusyhtiöiden arvion mukaan yli 400 miljoonaa puntaa. Monia rakennuksia piti purkaa ja rakentaa kokonaan uudelleen.

Salman Abedi räjäytti 23. toukokuuta 2017 itse rakentamansa pommin poptähti Ariana Granden konsertin jälkeen Manchester Arenan lähistöllä, jolloin 22 ihmistä kuoli ja 59 loukkaantui. Vastuun iskusta otti Isis.

## Hallinto ja politiikka
Manchester on jaettu 32:een vaalipiiriin, joista äänestetään kaupunginvaltuustoon yhteensä 96 jäsentä, kolme joka piiristä.
Vuonna 2013 Työväenpuolueella on ylivoimainen enemmistö, 87 paikkaa, kaupunginvaltuustossa. Liberaalidemokraateilla on 9 paikkaa.

Vuoden 2010 parlamenttivaaleissa Suur-Manchesterin alueelta valituista 27 kansanedustajasta kaksi edusti konservatiiveja, kolme liberaalidemokraatteja ja 22 työväenpuoluetta.

## Palvelut
### Liikenne

Manchesterin lentoasema palvelee koko Luoteis-Englantia, ja matkustajamäärissä se on seuraavaksi suurin Lontoon kenttien jälkeen.

Junayhteydet ovat hyvät. Liverpoolin ja Manchesterin välinen rata avattiin 1830. Manchesterissä liikennöi myös pikaraitiotiejärjestelmä Manchester Metrolink.

Manchesteria kiertää kehätienä moottoritie M60. Se kulkee kaupungin lähiöiden läpi ja palvelee poikittaisliikennettä, kun taas Lontoota kiertävä M25 on enemmänkin ohikulkutie. Muut tärkeät moottoritiet ovat M6 etelään Birminghamiin, M6 pohjoiseen Lancasteriin, M62 länteen Liverpooliin ja M62 itään Leedsiin ja sieltä Kingston upon Hulliin.

Kanavat rakennettiin aikoinaan teollisuuden kuljetustarpeisiin, mutta nykyisin ne palvelevat enimmäkseen huviveneilyä. Kanavien ja vanhojen teollisuusrakennusten yhdistelmä on tuonut Manchesterin keskustan ehdokkaaksi Unescon maailmanperintölistalle.


## Kulttuuri

### Populaarimusiikki
Manchesterista on tullut lukuisia tunnettuja yhtyeitä ja artisteja, joihin kuuluvat:

*10cc
*The Bee Gees
*Davy Jones (The Monkees-yhtyeen laulaja)
*Herman's Hermits
*Hurts
*The Hollies
*Joy Division
*New Order
*Oasis
*Roy Harper (laulaja-lauluntekijä)
*Simply Red
*Simon Webbe (Blue-yhtyeen jäsen)
*The Smiths
*The Stone Roses
*Take That
*The Verve

1980-luvun lopulla Manchesterissa vaikutti Madchesterinä tunnettu musiikillinen viiteryhmä. Suuntauksen tunnetuimpia edustajia olivat Happy Mondays, Inspiral Carpets, 808 State ja The Stone Roses.

Manchesterilla on vahva musiikkiperinne, johon kuuluvat muun muassa pohjoisenglantilaiset vaskiyhtyeet ja vuosittain järjestettävä Whit Friday -kilpailu. Kaupungin suurin pop- ja rock-areena on Manchester Arena, yksi Euroopan suurimmista ja maailman vilkkaimmista konserttipaikoista. Lisäksi Manchesterissa on lukuisia pieniä klubeja ja tapahtumapaikkoja, mikä tekee siitä yhden Britannian aktiivisimmista livemusiikin keskuksista.

Klassisen musiikin puolella Manchesterissa toimivat The Hallé ja BBC Philharmonic -orkesterit sekä Royal Northern College of Music ja Chetham’s School of Music. Kaupunki oli myös 1950-luvulla “Manchester School” -säveltäjien koti. Bridgewater Hall on nykyinen suurin klassisen musiikin konserttisali.

### Museot ja galleriat
Manchesterin museot esittelevät kaupungin roomalaista historiaa, teollistumisen aikaa, tekstiiliteollisuutta, työväenliikettä, naisten äänioikeuden kehitystä sekä jalkapallokulttuuria. Castlefieldissä on nähtävillä rekonstruoitu osa Mamuciumin roomalaislinnakkeesta.

Science and Industry Museumissä, joka toimii entisellä Liverpool Roadin rautatieasemalla, on laaja kokoelma teollisuushistoriaa, höyryvetureita ja varhaisen tietotekniikan esineitä. Muita merkittäviä museoita ovat muun muassa Manchester Museum, Imperial War Museum North, Museum of Transport ja National Football Museum.

Kaupungissa on myös useita taidegallerioita. Manchester Art Gallery tunnetaan eurooppalaisen taiteen ja prerafaeliittien kokoelmista, ja Whitworth Art Gallery palkittiin vuoden museoksi 2015. L. S. Lowryn teoksia on esillä sekä Manchesterin gallerioissa että Salford Quaysin Lowry-keskuksessa.

### Urheilu
Manchester on tunnettu jalkapallokaupunki. Kaupungin Valioliiga-seuroja ovat Manchester United ja Manchester City. City pelaa City of Manchester Stadiumilla, joka rakennettiin vuoden 2002 Kansainyhteisön kisoja varten. Unitedin kotikenttä Old Trafford sijaitsee Traffordissa, mutta seura on silti perinteisesti yhdistetty Manchesteriin. Old Traffordin vieressä on myös Lancashire County Cricket Clubin stadion, jossa kaupungissa majaansa pitävä majaansa Lancashire County Cricket Club pelaa.

Kaupunkiin rakennettiin Kansainyhteisön kisoja varten useita urheilupaikkoja, kuten National Squash Centre ja Manchester Aquatics Centre. Manchester on hakenut olympialaisia kahdesti ja on erityisen tunnettu pyöräilystä: National Cycling Centre ja Manchester Velodrome ovat olleet keskeisiä Britannian pyöräilymenestyksessä, ja velodromi on isännöinyt useita kansainvälisiä kilpailuja. Sen vieressä toimii myös sisä-BMX-areena.

Manchester on ollut isäntäkaupunkina lukuisille suurille urheilutapahtumille, kuten uinnin, squashin, lacrossen, rugbyn ja kriketin MM-kilpailuille sekä useille Ashes-testisarjoille.

### Gay village -alue
Manchesterin Canal Streetin alueella on ollut LGBTQ+-asiakaskuntaa jo 1940-luvulta lähtien, ja se on sittemmin muodostunut kaupungin tunnetuksi gay village -alueeksi. Alueen baarit ja klubit vetävät nykyisin viikonloppuisin kymmeniä tuhansia kävijöitä, ja siellä järjestetään vuosittain Manchester Pride -festivaali, joka on ollut osa kaupungin tapahtumakalenteria vuodesta 1985.

Canal Streetiä pidetään yhtenä Euroopan tunnetuimmista LGBTQ+-keskuksista, mutta alueeseen liittyy myös kritiikkiä. Osa yhteisöstä on kyseenalaistanut Pride-tapahtuman varainkäyttöä, ja toiset ovat kuvailleet aluetta “gay gettoksi”, jossa kaupallistuminen on vienyt huomiota LGBTQ+-oikeuksista ja yhteisöllisyydestä.

## Talous

Manchesterin elinkeinorakenne on muuttunut rajusti 1800-luvun puuvillakeskuksesta. Nykyään palveluala on suurin työllistäjä kaupungissa. Manchesterista on muodostunut Luoteis-Englannin taloudellinen keskus, joka vetää jatkuvasti uusia yrityksiä ja sijoituksia puoleensa. Kaupunkiin on rekisteröitynä Yhdistyneen kuningaskunnan toiseksi eniten yrityksiä Lontoon jälkeen.

Teollisuus työllistää kaupungissa noin 300&nbsp;000 ihmistä, ja teollisuudenalan vuosittaiset investoinnit ovat likimain 14 miljardia puntaa. Pankkialalla työskentelee noin 15&nbsp;000 ihmistä, ja kaupungissa toimii noin 60 pankkia, minkä vuoksi Manchester on yksi Euroopan finanssikeskuksista. Kaupungissa kävi vuonna 1997 3,59 miljoonaa matkailijaa ja turismi toi Manchesteriin 463 miljoonaa puntaa.

## Ystävyyskaupungit ja konsulaatit
;Ystävyyskaupungit
* Bilwi, Nicaragua
* Chemnitz, Saksa
* Córdoba, Espanja
* Faisalabad, Pakistan
* Pietari, Venäjä
* Rehovot, Israel
* Wuhan, Kiina

Manchesterissa on Lontoon jälkeen eniten ulkomaiden konsulaatteja Britanniassa. Seuraavat valtiot pitävät konsulaattejaan Manchesterissa:
*
*
*
*
*
*
*
*
*
*
*
*
*
*

## Katso myös
* Manchesterin arkkitehtuuri

## Lähteet

## Aiheesta muualla

*Visit Manchester, the official tourist board
*The Official Manchester City Guide 
*BBC Manchester
*Rail map of Greater Manchester 
*National Statistics Profile
*